Kentaro Miura

**Kentaro Miura** (三浦 建太郎, *<span style="font-variant:small-caps;">Miura</span> Kentarō*), ganet d'an 11 a viz Gouhere 1966 hag aet da Anaon d'ar 6 a viz Mae 2021, a oa un arzour manga japanat. Dreistbrudet eo evit e labour war an heuliad manga dark fantasy *[[Berserk (manga)|Berserk]]*, a oa bet kroget an embann anezhañ e 1989 betek marv an aozer.

Er bloaz 2002 e voe deroet ar Priz Sevenadurel Tezuka Osamu (手塚治虫文化賞, Tezuka Osamu Bunkashō) da Viura Kentaro.
En holl ez eus bet gwerzhet muioc'h evit 50 milion a skouerennoù eus *Berserk* betek 2021. Unan eus ar re gant ar brud brasañ betek-henn eo an heuliad-se neuze.

## Yaouankiz
Ganet e oa bet e Chiba, kêr-benn ar brefedelezh, e-tal Tōkyō en tu all d'ar bae. D'e 10 vloaz, e 1976, ez aozas e vanga kentañ, *Miuranger*, a voe embannet e kazetenn e skol ; 40 rann a voe en heuliad. Er bloaz 1977 e savas Miura e eil manga, *Ken no michi* (剣への道, '"An Hent d'ar C'hleze"), ma reas gant liv Sina evit ar wech kentañ. Daou vloaz goude e krogas da implijout teknikoù a-vicher.

P'edo el lise, e 1982, ez emezelas en ur strollad arzourien a embanne o oberennoù er skol. En hevelep bloaz e voe embannet e labour en ur gelaouenn. D'e 18 vloaz e labouras e-pad ur pennadig gant ar *mangaka* Morikawa Jōji (* 1966), a zo brudet evit *[[Hajime no Ippo]]* (はじめの一歩, "Ar C'hammed Kentañ") ; buan avat e voe adkaset Miura d'ar gêr, pa lavaras Morikawa n'en devoa netra da gelenn dezhañ ouzhpenn d'an donezon a ziskoueze dija.

## Resped
Er bloaz 1985 e klaskas Miura Kentaro bezañ degemeret e Kevrenn an Arzoù ar Skol-Veur brevez Nihon (日本大学, *Nihon Daigaku*, berraet e 日大 *Nichidai*), ar pezh a voe graet goude ensellet e raktres *Futatabi* (再び "A-nevez") ; diwezhatoc'h e voe deroet ur priz dezhañ evit *Futatabi* gant ar sizhunieg *Weekly [[Shōnen]] Magazine*. Er gelaouenn-se e voe embannet heuliad kentañ Miura, hep ober berzh avat.
Tri bloaz goude, e 1988, p'edo Miura o kenlabourat gant Okamura Yoshiyuki (Buronson, bet ganet e 1947) war ur manga anvet *Orō* (王狼, "Roue ar Bleizi") e voe embannet un tañva eus *Berserk* war 48 pajenn e *Gekkan ComiComi* ; e 1989 e voe boulc'het an heuliad da vat er mizieg *Monthly Animal House*, a droas da *Young Animal* diwezhatoc'h.
E 1990 e kenlabouras Miura gant Buronson adarre evit ar manga *Japan*, a voe embannet er *Young Animal* ivez tra ma kendalc'he gant *Berserk*.

Er bloaz 1997, Miura Kentaro a c'hoursellas un azasadur eus *Berserk* e 25 rann tresadennoù-bev, a voe skignet gant Nippon Television (NTV). Heñvel a reas e 1999 evit ar c'hoari video *Sword of the Berserk: Gut's Rage*, embannet gant Dreamcast.
Adalek 2006, Miura a baouezas alies hag a-brantadoù hir gant *Berserk*, ar pezh na viras ket ouzh ar manga a dizhout 40 levrenn e 2018, ha tremen 50 milion a skouerennoù gwerzhet er bed a-bezh (sifroù Mae 2021).
E 2013 ez embannas Miura e Japan ur manga a-zisrann anvet *Gigantomakhia*, a voe  *Giganto Maxia* er bed saoznek dre an ti stadunanat Dark Horse e 2016.

Er bloaz 2019, Miura a savas ur manga berr anvet *Duranki* dre e studio prevez, Studio Gaga ; embannet e voe a-bennadoù er gelaouenn *Young Animal Zero*.

D'an 20 a viz Mae 2021, an ti-embann Hakusensha a gemennas e oa marvet Miura Kentaro da 54 bloaz d'ar 6 a viz Mae.

### Heuliadoù manga
* 1976 : *Miuranger*
* 1976 : *Ken e no Michi*
* 1985 : *Noa*
* 1989 : *King of Wolves*
* 1989-2021 : (*[[Berserk (manga)|Berserk]]* ベルセルク Beruseruku), Hakusensha
* 2019-2021 : *Duranki*

## Notennoù